Eero Hirvonen

**Eero Hirvonen** (s. 30. tammikuuta 1996 Laukaa) on suomalainen yhdistetyn hiihtäjä. Hirvonen edustaa Jyväskylän Hiihtoseuraa. Hän on kaksinkertainen olympiamitalisti voitettuaan hopeaa ja pronssia Milanossa ja Cortina d’Ampezzossa 2026.

Hirvonen osallistui ensimmäistä kertaa yhdistetyn maailmancupiin maaliskuussa 2015 Salpausselällä ollen suurmäen kilpailussa 33:s. Mäkiosuuden jälkeen hän oli parhaana suomalaisena sijalla 15. Ensimmäiset maailmancupin pisteensä hän saavutti helmikuussa 2016 Salpausselällä sijoituttuaan 25:nneksi. Kymmenen parhaan joukkoon hän sijoittui ensimmäistä kertaa Rukalla marraskuussa 2016 ollen neljäs. Ensimmäisen palkintokorokesijoituksensa hän saavutti Salpausselällä tammikuussa 2017 oltuaan toinen. Kauden 2016–2017 kokonaispisteissä hän sijoittui kahdeksanneksi. Kaudella 2017–2018 hän oli Rukan toisessa kilpailussa toinen ja kolmannessa kilpailussa kolmas. Ramsaussa ja Trondheimissa hän sijoittui kolmanneksi. Klingenthalissa hän oli toinen. Maailmancupin kokonaispisteissä hän sijoittui kuudenneksi. Hän voitti parisprintin Ilkka Herolan kanssa Lahden maailmancupissa helmikuussa 2019. Hän sijoittui maailmancupin kokonaiskilpailussa kymmenenneksi kaudella 2023–2024.

Continental Cupissa hän on saavuttanut yhden palkintosijan, toisen sijan helmikuussa 2015 Klingenthalista. Kesä-Grand Prix -kilpailuissa hän on sijoittunut parhaimmillaan kuudenneksi Villachin henkilökohtaisessa kilpailussa syyskuussa 2021 ja Oberwiesenthalin  parisprintissä elokuussa 2017.

Hirvonen on osallistunut nuorten MM-kilpailuihin vuosina 2014, 2015 ja 2016. Paras sijoitus on joukkuekilpailun kolmas sija vuodelta 2016 Râșnovissa. Paras henkilökohtainen sijoitus on neljäs sija samoissa kisoissa. Lahden MM-kilpailuissa 2017 hän sijoittui normaalimäen kilpailussa yhdeksänneksi, suurmäen kilpailussa 21:nneksi ja joukkuekilpailussa viidenneksi. Parisprinttikilpailussa hän sijoittui yhdessä Ilkka Herolan kanssa seitsemänneksi. Mäkiosuuden jälkeen he olivat kuudentena. Maalissa eroa kärkeen oli minuutti ja kymmenen sekuntia ja pronssiinkin yli minuutti. Pyeongchangin olympialaisissa 2018 hän sijoittui molemmissa henkilökohtaisissa kilpailuissa kuudenneksi. Suomi oli kuudes myös joukkuekilpailussa. Seefeldin MM-kilpailuissa 2019 hän sijoittui suurmäen kilpailussa 20:nneksi, joukkuekilpailussa viidenneksi ja parisprintissä seitsemänneksi. Normaalimäen kilpailun hän keskeytti. Oberstdorfin MM-kilpailuissa 2021 hän oli suurmäen kilpailussa kahdeksastoista sekä joukkuekilpailussa ja parisprintissä viides. Pekingin olympialaisissa 2022 Hirvonen oli normaalimäen kilpailussa seitsemästoista. Planican MM-kilpailuissa 2023 hän sijoittui suurmäen kilpailussa 11:nneksi, normaalimäen kilpailussa 19:nneksi, joukkuekilpailussa viidenneksi ja sekajoukkuekilpailussa kuudenneksi. Trondheimin MM-kilpailuissa 2025 hän oli normaalimäen ja 7,5 kilometrin hiihdon Individual Compact -kilpailussa kuudestoista, suurmäen kilpailussa 34:s, joukkuekilpailussa neljäs ja sekajoukkuekilpailussa viides. Milanon ja Cortinan olympialaisissa 2026 Hirvonen saavutti hopeaa joukkuekilpailussa, ja pronssia normaalimäen kilpailussa. Suurmäen Gundersen-kilpailussa hän sijoittui viidenneksi.

## Menestys maailmancupissa

## Lähteet